懷素上人草書歌
作者：任華
朝代：唐

paragraphs: 吾嘗好奇，古來草聖無不知，豈不知右軍與獻之。
雖有壯麗之骨，恨無狂逸之姿。
中間張長史，獨放蕩而不羈，以顛爲名傾蕩於當時。
張老顛，殊不顛於懷素。
懷素顛，乃是顛。
人謂爾從江南來，我謂爾從天上來。
負顛狂之墨妙，有墨狂之逸才。
狂僧前日動京華，朝騎王公大人馬，暮宿王公大人家。
誰不造素屏，誰不塗粉壁。
粉壁搖晴光，素屏凝曉霜，待君揮灑兮不可彌忘。
駿馬迎來坐堂中，金盆盛酒竹葉香。
十桮五桮不解意，百桮已後始顛狂。
一顛一狂多意氣，大呌一聲起攘臂。
揮毫倏忽千萬字，有時一字兩字長丈二。
翕若長鯨潑剌動海島，歘若長蛇戌律透深草。
回環繚繞相拘連，千變萬化在眼前。
飄風驟雨相擊射，速祿颯拉動簷隙。
擲華山巨石以爲點，掣衡山陣雲以爲畫。
興不盡，勢轉雄。
恐天低而地窄，更有何處最可憐，褭褭枯藤萬丈懸。
萬丈懸，拂秋水，映秋天。
或如絲，或如髮，風吹欲絕又不絕，鋒芒利如歐冶劒。
勁直渾是幷州鐵，時復枯燥何䙰褷。
忽覺陰山突兀橫翠微，中有枯松錯落一萬丈。
倒挂絕壁蹙枯枝，千魑魅兮萬魍魎，欲出不可何閃屍。
又如翰海日暮愁陰濃，忽然躍出千黑龍。
夭矯偃蹇，入乎蒼穹。
飛沙走石滿窮塞，萬里颼颼西北風。
狂僧有絕藝，非數仞高牆不足以逞其筆勢。
或逢花箋與絹素，凝神執筆守恆度。
別來筋骨多情趣，霏霏微微點長露。
三秋月照丹鳳樓，二月花開上林樹。
終恐絆騏驥之足，不得展千里之步。
狂僧狂僧，爾雖有絕藝。
猶當假良媒，不因禮部張公將爾來，如何得聲名一旦諠九垓。